ไฟแนนซ์ทูเดย์
&nbsp;....หญ้าแพรก
3 ก.พ. 2553

....หญ้าแพรก
ลูกค้าธนาคารถ้ามีอายุเกิน 30 ปี หญ้าแพรกเชื่อว่าน่าจะจำเครื่อง เอทีเอ็มยุคแรกๆ ได้ ที่ให้บริการทั้งฝากและถอนเงิน แต่ช่วงหลังๆ มีแต่คนถอนเงิน ไม่มีคนฝากเงิน เพราะไม่เชื่อถือและฝากเงินใส่ซองกว่าเงินจะเข้าบัญชีโน่นอีกวันหนึ่ง เลยพากันไปฝากที่เคาน์เตอร์ ตู้เอทีเอ็มช่วงหลังจึงมีแต่ถอนเงิน โอนเงิน เท่านั้น ไม่มีการรับฝาก 
แต่เร็วๆ นี้ แบงก์ทั้งหลายก็เอาตู้ซีดีเอ็มมาใช้ในการรับฝากเงินสดอย่างเดียว แบบฝากปุ๊บเงินเข้าบัญชีปั๊บ ทำให้ช่วยลดปริมาณคนไปใช้บริการที่เคาน์เตอร์มากขึ้น 
สำหรับแบงก์ที่นำเอทีเอ็มมาใช้เจ้าแรกอย่างธนาคารไทยพาณิชย์ ได้เปิดนวัตกรรมเก่ามาเล่าใหม่ ด้วยการเอาเครื่องซีดีเอ็มไปผสมกับเอทีเอ็ม คือ ทั้งฝากเงินและถอนเงินได้ในเครื่องเดียวกัน รวมทั้งใช้ชำระค่าสินค้าและบริการ สอบถามยอดโดยเปิดบริการทั่วกทม. และตามหัวเมืองใหญ่ ก่อนขยายให้บริการไปทั่วประเทศ
...l...ถ้าจำไม่ผิด เดือนมี.ค.นี้ ธาริษา วัฒนเกส ผู้ว่าการธนาคารแห่งประเทศไทย (ธปท.) หญิงคนแรกในประวัติศาสตร์การเงินของไทย จะอยู่ครบวาระแล้ว ตามพ.ร.บ.ธปท. ฉบับใหม่ และจะต้องมีการตั้งกรรมการสรรหาผู้ว่าการธปท. คนใหม่ ซึ่งต้องถามใจ กรณ์ จาติกวณิช รมว.คลัง และ อภิสิทธิ์ เวชชาชีวะ นายกรัฐมนตรี ว่าคนที่จะเป็นเต็งหนึ่งผู้ว่าการธปท. คนใหม่ จะเป็นคนในหรือคนนอก 
...l...ตามประเพณีนิยมของพรรคประชาธิปัตย์นั้น ไม่นิยมเอาคนนอกข้ามหัวมานั่งเป็นผู้ว่าการแบงก์ชาติ ให้มีปัญหาภายในในการบริหาร ถามใจหญ้าแพรก คาดว่ารมว.คลังจะโปรดคนในมากกว่า ส่วนใครมีแสงเฮ้ากวงกระจายออกมาโดดเด่นเป็นรัศมีที่จะได้รับตำแหน่งอันทรงเกียรติ โปรดติดตามอ่านในโพสต์ทูเดย์ต่อไป เราจะตามไปคุ้ยแคะแกะเกามาให้ทราบ
...l...นานๆ เจอกันที คุณพี่ ดารณีย์ ตันชัยสวัสดิ์ อดีตผู้ช่วยกรรมการผู้จัดการ แบงก์กสิกรไทย ที่ปัจจุบัน คุณปั้นบัณฑูร ล่ำซำ ซีอีโอ ณ แบงก์กสิกรไทย ก็ยังบ่นอุบอิบว่างานเยอะเหลือเกิน คนมีของก็อย่างนี้แหละค่ะคุณพี่ ใครปล่อยหลุดมือไปเสียดายแย่ 
...l...ขนาดเพื่อนสนิทอย่าง บุญทักษ์ หวังเจริญ ซีอีโอแบงก์ทหารไทย เทียวไล้เทียวขื่อชวนไปทำงานด้วย ก็ยังไม่ไป โถแบรนด์รอยัลตีสูงปรี๊ดอย่างพี่ดา หญ้าแพรกว่าไปสอนหนังสือนักศึกษาดีกว่า ได้พัฒนางานพีอาร์ให้เด็กๆ ได้รู้ว่า พีอาร์มือหนึ่งเขาทำงานกันยังไง
***หญ้าแพรกชักแก่แล้ว รู้สึกว่าจะขี้บ่นเหลือเกิน วันนี้ขอบ่นธนาคารกรุงเทพหน่อยเถอะว่า ส่งข่าวส่งข้อมูลมาให้ไม่เคยสมบูรณ์แบบ ไม่รู้ว่ากลัวข่าวแบงก์จะดีเกินไปหรือไง ข้อมูลจากฝ่ายวิจัยที่เคยแจกสื่อให้เผยแพร่ก็ไม่ค่อยมีแล้ว เสียดายที่มีประธานกรรมการบริหารอย่าง โฆสิต ปั้นเปี่ยมรัษฎ์ และประธานกรรมการแบงก์อย่าง ชาตรี โสภณพนิช ที่ให้ความสำคัญกับงานประชาสัมพันธ์ การชี้แจงข้อมูลต่อสาธารณะ และไม่เคยหนีนักข่าว
***ส่วนธนาคารยูโอบียิ่งไปกันใหญ่ ข่าวคราวจากแบงก์แทบไม่มีเลย ฝ่ายประชาสัมพันธ์คงนั่งตบยุง เพราะผู้บริหารไม่สนใจงานประชาสัมพันธ์ 
*** เป็นความบังเอิญอย่างประหลาดที่ปีนี้วันตรุษจีนไปตรงกับวันวาเลนไทน์ 14 ก.พ. พอดิบพอดี แบงก์ทั้งหลายก็คงไม่รู้จะแจกอะไรดีระหว่างซองอั่งเปาหรือดอกกุหลาบให้ลูกค้าดี 
...l...ธงชัย อานันโททัย กรรมการผู้จัดการแบงก์สินเอเซีย หัวเราะเอิ้กอ้าก เมื่อโดนถามว่าพนักงานแบงก์สินเอเซียควรจะไปเรียนพูดภาษาอังกฤษดี หรือเรียนพูดภาษาจีนดีเนี่ย ได้ยินเสียงหัวเราะแต่ไม่ได้ยินคำตอบง่ะ
...l...ก่อนจากกันวันนี้ หญ้าแพรกขอปิดท้ายด้วยข่าวลือที่แพร่สะพัดไปทั่ววงการธุรกิจมาหลายวันว่า เจ้าแม่มีเดีย ออฟ มีเดียส์ เจ๊เปรี้ยว ชาลอต โทณวณิก จะหันหลังให้วงการบันเทิงกลับมาทำงานแบงก์เหมือนเดิม ลือกันว่าเป็นเพราะมีปัญหาภายในกับช่อง 7 สีทีวีเพื่อคุณ แต่คุณพี่ชาลอตยืนยันว่ายังอยู่ที่เก่า แค่เปลี่ยนบทบาทในการทำธุรกิจเท่านั้น 
ข่าวนี้ลือมาหลายวัน แต่บังเอิญคุณพี่ชาลอตเดินทางไปพม่า ก็เลยไม่มีใครติดต่อได้ เลยไม่มีการยืนยันข่าว แต่วันนี้เจ้าตัวชี้แจงเองแล้ว คนลือก็เลิกลือกันได้ 
แต่ที่แน่ๆ ตั้งแต่วันที่ 7 ก.พ.นี้ เป็นต้นไป พี่ชาลอตจะมาเป็นคอลัมนิสต์ให้โพสต์ทูเดย์ และข่าวจริงที่หญ้าแพรกสืบมาได้ว่า คุณพี่เค้าน้ำหนักลดไปแล้ว 8 กิโลกรัม ตอนนี้สวยเหมือนเดิมเปี๊ยบเลยค่ะ